ราคาทองคำปิดบวกหลังจีนลดค่าเงินหยวน
สัญญาทองคำตลาดนิวยอร์กปรับตัวสูงขึ้นเมื่อคืนนี้ (11 ส.ค.) เนื่องจากนักลงทุนเข้าซื้อทองคำซึ่งเป็นสินทรัพย์ปลอดภัยจากสถานการณ์เศรษฐกิจโลกที่ไม่แน่นอน ซึ่งรวมถึงการประกาศลดค่าเงินหยวนของจีน
12 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 3.6 ดอลลาร์ หรือ 0.33% ปิด (11 ส.ค.) ที่ระดับ 1,107.70 ดอลลาร์/ออนซ์, สัญญาโลหะเงินส่งมอบเดือนก.ย. ลดลง 0.8 เซนต์ ปิดที่ 15.284 ดอลลาร์/ออนซ์ และสัญญาพลาตินัมส่งมอบเดือนต.ค. เพิ่มขึ้น 2.5 ดอลลาร์ ปิดที่ระดับ 992.30 ดอลลาร์/ออนซ์
สัญญาทองคำตลาดนิวยอร์กปรับตัวสูงขึ้นเป็นวันที่ 4 เมื่อคืนนี้ ภายหลังธนาคารกลางจีนประกาศลดค่าเงินหยวนเมื่อวานนี้ โดยระบุว่าทางธนาคารได้ตัดสินใจปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น